Іван Паўлавіч расказваў мне пра жыццё пры Польшчы, пра сваіх сяброў, пра сваіх дзяцей. Яго старэйшы сын Пётра вывучыўся на землямера. Жыў ў Вільні на квартэры ў Яніны Шутовіч па адрасе Полацкая 10. Там ён пазнаёміўся з сусветна вядомым беларускім спеваком Міхасём Забейда-Суміцкім, прывозіў яго ў родныя Алашкі Малыя. Сябраваў і з кіраўніком студэнцкай моладзі Адамам Дасюкевічам, які быў родным пляменнікам і гадаванцам ксяндза Адама Станкевіча. Пётра кватараваў з Дасюкевічам на адной кватэры. Там і пазнаёмілася дачка Івана Паўлавіча Ліда з Адасём. Хутка яны пабраліся шлюбам. Пётра загінуў у першы год вайны. Адась з Лідай жыў у Паставах і падчас вайны працаваў бургамістрам. За сувязь з партызанамі і невыкананне падатку яго застрэліў нямецкі афіцэр. Ліда перабралася да бацькі з малой дачкой Ірынкай.